Document ID: 32003R0457

Kommissionens forordning (EF) nr. 457/2003
af 12. marts 2003
om ændring af forordning (EF) nr. 98/2003 for så vidt angår fastsættelse af foreløbige forsyningsopgørelser og EF-støtte til levering af oksekød til Madeira og De Kanariske Øer
KOMMISSIONEN FOR DE EUROPÆISKE FÆLLESSKABER HAR -
under henvisning til traktaten om oprettelse af Det Europæiske Fællesskab,
under henvisning til Rådets forordning (EF) nr. 1453/2001 af 28. juni 2001 om særlige foranstaltninger for visse landbrugsprodukter til fordel for Azorerne og Madeira og om ophævelse af forordning (EØF) nr. 1600/92 (Poseima)(1), særlig artikel 3, stk. 6,
under henvisning til Rådets forordning (EF) nr. 1454/2001 af 28. juni 2001 om særlige foranstaltninger for visse landbrugsprodukter til fordel for De Kanariske Øer og om ophævelse af forordning (EØF) nr. 1601/92 (Poseican)(2), senest ændret ved Kommissionens forordning (EF) nr. 1922/2002(3), særlig artikel 3, stk. 6, og
ud fra følgende betragtninger:
(1) Ved Kommissionens forordning (EF) nr. 98/2003(4), ændret ved forordning (EF) nr. 399/2003(5), fastsættes der foreløbige forsyningsopgørelser og EF-støtte til levering af vigtige produkter til konsum, forarbejdning og anvendelse som rå- og hjælpestoffer og til levering af levende dyr og æg til regionerne i den yderste periferi i henhold til Rådets forordning (EF) nr. 1452/2001(6), (EF) nr. 1453/2001 og (EF) nr. 1454/2001.
(2) I henhold til artikel 33 i Rådets forordning (EF) nr. 1254/1999 af 17. maj 1999 om den fælles markedsordning for oksekød(7), senest ændret ved Kommissionens forordning (EF) nr. 2345/2001(8), fastsættes der med regelmæssige mellemrum eksportrestitutioner for denne sektor. Der blev senest fastsat eksportrestitutioner ved Kommissionens forordning (EF) nr. 118/2003(9). Restitutionerne kan differentieres efter destination eller gruppe af destinationer.
(3) For at regionerne i den yderste periferi kan blive bedre forsynet med oksekød, bør støtten svare til eksportrestitutionen, når denne for et produkt i forsyningsopgørelsen for en destination under kode B03 er højere end det beløb, der er fastsat for produktet i forordning (EF) nr. 98/2003.
(4) Der bør derfor foretages ændringer i forordning (EF) nr. 98/2003.
(5) Da forordning (EF) nr. 98/2003 anvendes fra den 1. januar 2003, bør nærværende forordning anvendes fra samme dato, for at leverancerne kan afvikles normalt.
(6) De i denne forordning fastsatte foranstaltninger er i overensstemmelse med udtalelse fra Forvaltningskomitéen for Oksekød -
UDSTEDT FØLGENDE FORORDNING:
Artikel 1
Bilag III og V til forordning (EF) nr. 98/2003 ændres som angivet i bilaget til nærværende forordning.
Artikel 2
Denne forordning træder i kraft på dagen for offentliggørelsen i Den Europæiske Unions Tidende.
Den anvendes fra den 1. januar 2003.
Denne forordning er bindende i alle enkeltheder og gælder umiddelbart i hver medlemsstat.
Udfærdiget i Bruxelles, den 12. marts 2003.

Labels: 17
19
5
7
3
18